Islas Feroe

As **islas Feroe** (*Føroyar*, literalment *"islas de corders"* en feroés, *Færøerne* en danés) son un grupo d'islas de l'Atlantico Norte situatas a meyo camín d'as costas d'Islandia, Escocia y Noruega. Perteneixen a o reino Dinamarca, d'o que recibioron autonomía en 1948.

## Cheografía fisica

L'archipelago feroés consta de 18 islas d'orichen volcanico, d'as cuals 17 son habitadas. O suyo territorio ye predominantment montanyoso, con cinglas que sirven d'habitat a mils d'aus marinas. Ye dominau per praus y manca de selvas. O puesto mas alto ye a tuca Slættaratindur, a 882 m sobre o livel d'a mar, en Eysturoy.

## Clima
Lo clima ye fredo, encara que moderau per a corrient d'o Golfo si se considera a suya latitut. Asinas, en Tórshavn no s'observan meyas mensuals negativas, oscilando entre os 0,3&nbsp;°C de chinero y os 11,1&nbsp;°C d'agosto, con una meya anyal de 6,7&nbsp;°C. A amplitut termica ye pus muit reducida, con veranos suaus y hibiernos fredos. Con respective a las precipitacions, s'arriman a los 1400&nbsp;mm a l'anyo, con un minimo relativo en primavera-verano. Lo ciel ye en cheneral nublo, con presencia habitual de boira, en ocasions muit densa. L'aire cerenyo ye tamién frecuent.

## Historia
L'archipelago estió colonizau en o sieglo X per emigrants nordicos, encara que se tienen indicios d'asentamientos previos de población d'orichen celta. Formó parti d'a corona noruega y a partir d'o sieglo XVI o territorio estió gubernau dende Copenaguen.

Dende 1948, as Islas Feroe tienen un primer ministro y un parlamento propios y ninvian dos representants a lo parlamento danés.

## Organización politico-administrativa

As Islas Feroe son partidas en 29 municipios y seis rechions clamadas *sýsla* (*sýslur* en plural).

## Economia
I hai suficients recursos hidricos, pero en cheneral o solero ye pobre y os recursos naturals radius. A economía depende mas que mas d'a pesca y a suya industria derivada. Manimenos, a sociedat feroesa conta con un estau de buenestar y un indiz de desarrollo pro elevau.

## Cheografía humana y sociedat
### Etnografía

D'arredol de 52.000 habitants que tienen as islas, un 89,9 % de son orichinarios d'as islas, un 8,1 % son ciudadans naixius en atras posesions d'a corona danesa (Dinamarca, Groenlandia). D'entre os estranchers, que en 2003 provenían de 77 estaus diferents, os mas abundants son os islandeses (0,4 %) seguius d'os noruegos y os poloneses (0,2 % toz dos).

Estudios cheneticos han determinau que o 80 % d'a población masculina poseye chens escandinavos (noruegos) y l'atro 20 % britanicos. En o caso d'as mullers os datos s'invierten, estando o 90 % d'ascendencia celta y o 10 % d'ascendencia vikinga.

### Luenga
O feroés (*Føroyskt*) ye una luenga chermanica que ye charrau per unas 48 000 personas en as islas Feroe y per unas 12 000 en Dinamarca. Ye una d'as dos luengas norrenas insulars (l'atra ye l'idioma islandés). Tienen o suyo orichen en l'antigo norreno que se charraba en a peninsula escandinava mientres o tiempo d'os vikingos. Encara que a forma escrita tien muitas similituz con l'islandés, a pronuncia as diferencia significativament. Os fabladors d'a luenga feroesa tienen facilidat pa entender y sobre tot pa leyer l'islandés sin necesidat d'estudiar-lo.

### Gastronomía

A gastronomía tradicional se basa en a carne de cordero y o peix. Belunas birollas populars son o skerpikjøt (carne ixugada a l'aire mientres mas d'un anyo), o garnatálg (un embuchau d'asaduras) u lo seyðahøvd (cabezas d'uella), pero tamién s'elaboran atros productos con carne, menudencias y graixa d' uella, como per eixemplo salchichas, morciellas y sopa.

## Referencias

## Vinclos externos

* Pachina web d'o turismo d'as Islas Feroe.